बच्चेदानी निकालनी पड़ी, हाथ-पैर काट दिए; अब सोशल मीडिया इन्फ्लुएंसर हूं
Social Media Influencer Real Life Motivational Story - Who Is Dhara Shah. आज एक सोशल इंफ्लुएंसर हूं। सोशल प्लेटफॉर्म और मेरे यूट्यूब चैनल ‘Dhara’s Wonder Life’ पर करीब एक लाख फॉलोअर्स हैं। अपनी जर्नी के जरिए मैं दूसरों को मोटिवेट कर रही हूं। एक नई लाइफ जी रही हूं
‘2018 का साल बीत रहा था। मैं प्रेग्नेंट थी। सब कुछ बेहतर तरीके से चल रहा था। मैं अपना पूरा ध्यान रख रही थी। हर रोज फिजिकल एक्टिविटी करती। घर का पूरा काम करती। यह सब पेट में पल रहे अपने बच्चे के लिए कर रही थी। चाहती थी कि वो स्वस्थ रहे और मेरी डिलीवरी भी नॉर्मल हो। 
धूमधाम से गोद-भराई की रस्म हुई। जब प्रेग्नेंसी का टाइम पूरा हुआ और मैं हॉस्पिटल आई, उसके बाद से ही लाइफ बदल गई। करीब 24 घंटे तक मैं लेबर पेन में रही।
डॉक्टर कोशिश कर रहे थे कि बच्चा नॉर्मल हो जाए। उनका अनुमान था कि सब कुछ ठीक है, बच्चे का जन्म नॉर्मल हो जाएगा, ऑपरेशन करने की जरूरत नहीं है। इसी बीच अचानक डॉक्टर ने कहा कि बच्चे की गर्दन फंस गई है। अब सर्जरी करके ही बच्चे को निकालना पड़ेगा।
मैं घबरा गई। मुझे ऑपरेशन का डर सताने लगा। इसके बावजूद मां बनने की चाहत में सब दुख-दर्द भूल बैठी थी। कई घंटे इंतजार करने के बाद एडमिट करने के लिए एक कमरा मिला। सब कुछ ठीक हो इसकी प्रार्थना परिवार वाले कर रहे थे, लेकिन सब कुछ हमारे चाहने से नहीं होता। बच्चे को जन्म देते ही मैं कोमा में चली गई। इसी दौरान ऐसी स्थिति हुई कि मेरे दोनों पैर और हाथ काटने पड़े। एक पल में ही मैं विकलांग हो गई।’
इंडियन टाइम से करीब 11 घंटे पीछे अमेरिका की टाइमिंग है। अभी भारत में रात के 8 बज रहे हैं, जबकि अमेरिका में सुबह हुई है। गुजरात की रहने वाली धरा शाह अमेरिका से मेरे साथ ऑनलाइन वीडियो चैट के जरिए जुड़ी हैं।
धरा अपनी कहानी की शुरुआत एक लाइन से करती हैं, ‘अब जो होना था वो हुआ, इसमें न मेरी गलती थी और न दूसरों की। मलाल करने से कोई फायदा नहीं। जो है उसी में खुश रहना चाहती हूं। आज मैं एक सोशल मीडिया इन्फ्लुएंसर हूं। यूट्यूब और इंस्टाग्राम पर मेरे चैनल का नाम ‘Dhara’s Wonder Life’ है। लोग मुझे फॉलो कर रहे हैं। मैं अपनी जर्नी के जरिए उन्हें मोटिवेट कर रही हूं। एक नई जिंदगी जी रही हूं।’
धरा मेरे सामने कैमरे के उस पार एक सोफे पर बैठी हैं। उनके दोनों पैर घुटने से नीचे कटे हुए हैं। इसमें आर्टिफिशियल पैर लगे हुए हैं।
दायां हाथ कोहनी से नीचे से और बायां हाथ कलाई के पास से कटा हुआ है।
धरा अपनी परिस्थितियों से रूबरू कराने के लिए मुझे साल 2018 में ले जाती हैं। बताती हैं, ‘मैं और मेरे पति सिद्धार्थ US में रहते हैं। शादी को तकरीबन 4 साल हुए थे। हमारी जिंदगी में खुशियां ही खुशियां थी। पूरे हफ्ते काम की भागदौड़ के बाद हर वीकेंड हम दोनों घूमने-फिरने भी जाते थे।
इस बीच मैं प्रेग्नेंट हो गई। आखिरकार वो दिन आया जब लग रहा था कि अब खुशियां मुहाने पर है। हम में से किसी को यह पता नहीं था कि ऐसे हालत हो जाएंगे कि मेरी पूरी दुनिया ही बदल जाएगी।
मुझे याद है- जिस दिन हॉस्पिटल एडमिट होने गई, अपने साथ मेकअप का बहुत सारा सामान पर्स में रखकर ले गई थी। मुझे कॉलेज टाइम से ही मेकअप का शौक रहा है। मैं चाहती थी कि बच्चे को जन्म देने के बाद मैं अपनी खुशी के लिए मेकअप करूं। कुछ फोटो क्लिक कर रिश्तेदारों को खुशखबरी सुनाऊं। इसका भी मौका नहीं मिला।
तकरीबन 27 घंटे तक लेबर पेन झेलना पड़ा, फिर जब बच्चा नॉर्मल नहीं हुआ, तब डॉक्टर ने सर्जरी करने की बात कही। बड़ी मुश्किल से एक कमरा अरेंज हो पाया। कुछ देर बाद डॉक्टर मुझे ऑपरेशन थिएटर में ले गए।
तब तक मेरी स्थिति बहुत ज्यादा खराब हो चुकी थी। सर्जरी से बच्चे का जन्म हुआ। इस बीच मैं जिंदगी और मौत के बीच पहुंच गई। अचानक से बहुत ज्यादा ब्लीडिंग होने लगी। जान पर बनती देख डॉक्टर को यूट्रस और ओवरी- दोनों निकालने पड़े। कैसी जिंदगी है न, अब मैं दोबारा कभी मां नहीं बन सकती हूं।
इतना ही नहीं, बच्चे के जन्म के कुछ देर बाद ही मैं कोमा में चली गई। तब तक मेरे हाथ और पैर में घाव बनने लगे। ऑक्सीजन और ब्लड की सप्लाई रुकने लगी। गैंगरीन होने लगा।
दरअसल, गैंगरीन एक जानलेवा बीमारी है। इसमें शरीर के खास हिस्सों का टिश्यू खून का प्रवाह रुक जाने के कारण सड़ने-गलने लगता है। जिस हिस्से में गैंगरीन हो रहा है, उस हिस्से को अगर हटाया नहीं जाता है तो बाकी हिस्सों में भी यह फैलता चला जाता है।
मैं तो होश में नहीं थी। सिद्धार्थ बताते हैं कि जब डॉक्टर मुझे हाथ-पैर बॉडी के बाकी हिस्सों से काटने के लिए ले जा रहे थे, तब वो उनसे विनती कर रहे थे कि जितना कम हो पाए, उतना ही काटिएगा।
6 दिनों बाद जब मुझे होश आया, तब पता चला कि मेरे दोनों पैर और हाथ अब नहीं हैं। मुझे वेंटिलेटर पर रखा गया। डॉक्टर ने तो घरवालों से यहां तक कह दिया कि अब आखिरी उम्मीद है। एक बार अपनी बहू को देख लीजिए। पता नहीं कब है, कब नहीं।
मैं भीतर ही भीतर खुद से लड़ रही थी। सिद्धार्थ को भी यकीन था कि मैं वापस लौट आऊंगी।
ऐसा लग रहा था कि अब मेरी जिंदगी से आखिरी लड़ाई है। सामने मैं अपने परिवार को देख रही थी। मेरी आंखों से बस आंसू बहते रहते थे। मैं कुछ बोल नहीं सकती थी।’
धरा अपनी कहानी सुनाती जा रही थीं, मेरा सीना भारी होता जा रहा था। मैं उनकी, उनके पति और परिवार वालों के सिचुएशन को महसूस कर पा रहा था।
करीब 3-4 महीने वो हॉस्पिटल में भर्ती रहीं। वो कहती हैं, ‘लंबे समय बाद जब हॉस्पिटल से घर वापस आई, तो परिवार वालों ने मेरा ग्रैंड वेलकम किया। पहली बार मैं अपने बेटे माहिर को छू रही थी। इस फीलिंग को बयां कर पाना आसान नहीं।’
कहते-कहते धरा की आवाज थोड़ी लड़खड़ाने लगती है।
कुछ देर ठहरने के बाद वो अपनी कहानी आगे बढ़ाती हैं। कहती हैं, ‘करीब 4 महीने हो गए थे, खुद को आइने में देखे हुए। हॉस्पिटल से घर वापस लौटने के बाद जब मैंने पहली बार आइना देखा तो सहम गई। खुद को पहचान नहीं पा रही थी। मेरे दिमाग में एक ही सवाल आया- जब मैं खुद को देख नहीं पा रही, सिद्धार्थ कैसे बर्दाश्त कर रहे होंगे।
मैंने कई बार सिद्धार्थ से दूसरी शादी कर लेने के लिए कहा। उनका सीधा सा कहना था- तुम अब पहले से और खूबसूरत लग रही हो। हम जैसे पहले थे, उससे और मजबूती, प्यार के साथ अब रहेंगे।
मैं मन ही मन सोचती भी थी कि सिद्धार्थ कैसे अपनी पूरी जिंदगी इस तरह से मेरे साथ काटेंगे। अब तो मैं वो धरा रही नहीं, जिसे ब्याहकर लाए थे। सिद्धार्थ ने हमेशा से ही मेरी सोच को गलत साबित किया। उन्होंने कभी मुझे अकेला नहीं छोड़ा। शायद मैं जो कुछ भी आज हूं अपने ससुराल और सिद्धार्थ की वजह से। नहीं तो दूसरा कोई पति या ससुराल होता तो मुझे कब का छोड़ देता।'
सिद्धार्थ से आपकी शादी कब हुई थी?
धरा बताती हैं, ‘मैं गुजरात के भावनगर से हूं। ‌B Com करने के बाद मेरी शादी की बात चलने लगी। एक बार किसी फैमिली फंक्शन में मैं सिद्धार्थ से मिली। उस समय भी वो US में रह रहे थे।
हमारे बीच जब बातचीत हुई, तो हम दोनों एक-दूसरे को काफी पसंद आए और फिर 2013 में हमारी शादी हो गई। शादी के कुछ महीने बाद ही मैं US आ गई।’
धरा जिस कमरे में बैठी बातचीत कर रही हैं, उसके ठीक पीछे दीवार पर एक बच्चे की तस्वीर लटक रही है। धरा से जब मैं इस तस्वीर के बारे में पूछता हूं, तो वो कहती हैं, ‘यह मेरा बेटा है- माहिर।
जब मैं हॉस्पिटल से डिस्चार्ज होकर घर आई, तो माहिर को देख लगा कि दुनिया की सारी जंग मैंने जीत ली है। कुछ दिनों बाद सिद्धार्थ ने बताया कि बेटे को जेनेटिक डिसऑर्डर है। पता नहीं कब तक वो हमारे बीच है।
तकरीबन वो 10 महीने का हो चुका था। दो महीने बाद उसका बर्थडे आने वाला था। हम उसके पहले बर्थडे की प्लानिंग कर रहे थे। एक शाम मैं अपने बेटे माहिर को खिला रही थी, तभी अचानक से उसने अपनी आंखें मूंद ली। हमेशा-हमेशा के लिए इस दुनिया को छोड़ दिया। भले ही आज माहिर हमारे बीच नहीं है, लेकिन हम दोनों माहिर के ही माता-पिता हैं। खुद को एक पेरेंट की तरह महसूस करते हैं। उसकी यादों के सहारे खुश हैं। आपको बता ही चुकी हूं कि अब मैं दोबारा मां नहीं बन सकती।’
कभी घरवालों ने कुछ नहीं कहा?
धरा हल्की मुस्कुराहट के साथ अपनी नजरों को इधर-उधर फेरते हुए कहती हैं, ‘अब भी जब मैं आपसे बात कर रही हूं, तो मेरे फैमिली के लोग, दोस्त मेरे सामने ही बैठे हुए हैं। मैंने कभी खुद को अकेला नहीं महसूस किया, बल्कि ऐसा लगता है कि मेरे घरवालों के दिलों में प्यार और बढ़ गया है।
हालांकि, जब ये सब कुछ हुआ, तो एक बार मैं अपने मायके गुजरात गई थी। परिवार वालों ने तो कभी कुछ नहीं कहा, लेकिन गांव वालों ने तंज मारे। एक-दो लोगों ने तो यहां तक कहा कि सिद्धार्थ की जिंदगी बर्बाद हो गई।
वो दूसरी शादी कर लेता, तो कितना अच्छा होता। मैं मानती हूं कि मुझसे ज्यादा सिद्धार्थ ने मुझ पर भरोसा किया है। यही वजह है कि मैं इन परिस्थितियों के बावजूद अपनी लाइफ जी रही हूं।’
सोशल मीडिया इन्फ्लुएंसर बनने का ख्याल कैसे आया?
धरा कहती हैं, ‘ऐसा नहीं है कि मैं वीडियो के लिए कुछ अलग एक्टिविटी करती हूं। हर रोज जो मैं करती हूं, उसे ही रिकॉर्ड करती हूं। इसमें भी सिद्धार्थ का ही रोल है। उसके साथ रहकर मैंने जिंदगी की हर घटना के पीछे के सकारात्मक पहलुओं को देखना सीखा है। ऐसा करना आसान नहीं, लेकिन असंभव भी नहीं।
जैसे जब माहिर चला गया, तब मैंने सोचा कि मेरा बच्चा जिंदगी से लड़ते हुए चला गया क्योंकि 10 महीने की उम्र में वो तीन बार हॉस्पिटल में एडमिट हो चुका था।
ऐसे ही जब हाथ-पैर कट गए तो रोने की जगह मैंने मसल्स को मजबूत करने के लिए एक्सरसाइज करना शुरू किया।
धीरे-धीरे मैं हर एक काम करने लगी, जो कोई आम व्यक्ति कर सकता है। आज हर चीज मैं खुद ही करती हूं। यहां तक कि खाना भी बना लेती हूं।
अपनी कहानी सुनाने का मतलब यह कि दुनिया में लाखों ऐसे लोग हैं जो छोटी-छोटी घटनाओं या बातों पर निराश हो जाते हैं। मैं अपनी जर्नी के जरिए उनमें बस एक आस जगाने की छोटी सी कोशिश करती हूं। उन्हें मोटिवेट करती हूं।’
अगले बुधवार, 2 अगस्त को खुद्दार कहानी में पढ़िए...
........................................................................
ईंट और चूना पत्थर के भट्‌ठे में काम कर बना कॉन्स्टेबल, अब किया UPSC क्रैक
​'राजस्थान के एक छोटे से गांव में पैदा हुआ। बचपन से गरीबी देखते हुए बड़ा हुआ। गांव में ईंट और चूना पत्थर के भट्‌ठे थे। यहां पर मेरे पापा मजदूरी करते थे। मैं भी कई बार उनके साथ पत्थर तोड़ने के लिए चला आता था। मिलकर पत्थर तोड़ता था। कई बार मेरे हाथ में छाले पड़ जाते थे।'
पूरी स्टोरी खुद्दार कहानी के नेक्स्ट एपिसोड में...